***OBVESTILO ZA JAVNOST***

**ZASEDALA SKUPŠČINA JAVNEGA HOLDINGA LJUBLJANA IN SVET USTANOVITELJEV JAVNIH PODJETIJ**

**Ljubljana, 25. november 2015 – Danes so se v Ljubljani sešli družbeniki Javnega holdinga Ljubljana, ki so se seznanili s poslovanjem Javnega holdinga Ljubljana in družb v skupini v prvih devetih mesecih poslovanja, imenovali člane nadzornega sveta družbe Javni holding Ljubljana za novo mandatno obdobje in ob koncu seje sprejeli sklepe o razporeditvi čistega dobička družb Energetika Ljubljana in Javni holding Ljubljana. V nadaljevanju je potekala seja Sveta ustanoviteljev javnih podjetij, na kateri so člani sveta obravnavali elaborata javnega podjetja Snaga o oblikovanju cen storitev gospodarske javne službe ravnanja z odpadki za leti 2016 in 2017.**

Družbeniki so se seznanili z informacijo o devetmesečnem poslovanju Javnega holdinga Ljubljana in družb v skupini. V obdobju januar – september 2015 so vse družbe, razen Ljubljanski potniški promet, zabeležile pozitiven rezultat, in sicer Javno podjetje Vodovod -Kanalizacija v višini 345.114 EUR, Energetika Ljubljana 4.475.830 EUR, Snaga 404.844 EUR in Javni holding Ljubljana v višini 2.374.162 EUR. Javno podjetje Ljubljanski potniški promet beleži izgubo v višini 1.855.925 EUR. Skupna vrednost načrtovanih investicijskih naložb vseh družb v skupini Javnega holdinga Ljubljana za leto 2015 znaša 38 mio EUR, v prvih devetih mesecih leta je bilo realizirano 15,9 mio EUR investicijskih vlaganj, kar predstavlja 41,8 odstotkov načrtovane vrednosti. Za potrebe obnov in nadomestitev je bilo porabljenih 10.902.243 EUR, za razvojne projekte pa 5.068.065 EUR.

V nadaljevanju seje so družbeniki imenovali člane nadzornega sveta družbe Javni holding Ljubljana za novo mandatno obdobje. Skladno z Družbeno pogodbo o ustanovitvi Javnega holdinga Ljubljana ima nadzorni svet družbe osem članov. Pet članov nadzornega sveta imenuje skupščina na predlog Mestne občine Ljubljana za obdobje štirih let, tri člane nadzornega sveta pa imenuje skupščina na usklajen predlog (občinskih svetov) manjšinskih družbenikov za obdobje dveh let, za obdobje naslednjih dveh let pa tri člane preostalih treh manjšinskih družbenikov. Na predlog družbenika Mestne občine Ljubljana so bili imenovani Jadranka Dakić, Bojan Albreht, Urša Otoničar, Vasja Butina in Miha Butara, ki štiriletni mandat nastopijo 16. decembra 2015. Za mandatno dobo dve leti pa so bili imenovani trije predstavniki manjšinskih družbenikov, in sicer Mateja Tavčar, predstavnica Občine Dobrova – Polhov Gradec, Darko Jurca, predstavnik Občine Brezovica in Katarina Blažič, predstavnica Občine Medvode.

Na seji so družbeniki Javnega holdinga Ljubljana sprejeli sklep, da se preneseni čisti dobiček preteklih let družbe Energetika Ljubljana v višini 2.200.000 EUR razporedi za prenos na družbenika Javni holding Ljubljana. Sprejeli so tudi sklepa, da se preneseni čisti dobiček preteklih let v višini 897.637 EUR in del predvidenega bilančnega dobička leta 2015 v višini 1.302.363 EUR v družbi Javni holding Ljubljana razporedi za prenos na družbenike (občine lastnice) sorazmerno z višino poslovnih deležev po družbeni pogodbi.

Prerazporeditev sredstev je narejena z namenom stabilnejšega poslovanja celotnega sistema in realizacije že sprejetega sklepa skupščine Javnega holdinga, s katerim so se občine družbenice zavezale, da javnemu podjetju Ljubljanski potniški promet zagotovijo plačilo dodatnega nadomestila za izvajanje gospodarske javne službe linijskega prevoza potnikov.

Po seji skupščine Javnega holdinga Ljubljana se je sestal Svet ustanoviteljev, ki je obravnaval elaborata javnega podjetja Snaga o oblikovanju cen storitev gospodarske javne službe ravnanja z odpadki. Javno podjetje Snaga je skladno z zakonodajo pripravilo izračun povprečne predračunske cene storitev gospodarske javne službe ravnanja z odpadki za obračunsko obdobje 2016 – 2017.

Prihodnje obračunsko obdobje je specifično, saj je novembra 2015 začel poskusno obratovati Regijski center za ravnanje z odpadki (RCERO) Ljubljana, ki bo s 1. januarjem 2016 začel postopoma sprejemati odpadke iz občin pristopnic, kjer javno podjetje Snaga ni izvajalec javne službe zbiranja odpadkov. Javno podjetje Snaga bo tako za vse občine pristopnice (skupaj jih je 37) zagotavljalo storitve obveznih občinskih gospodarskih javnih služb obdelave določenih vrst komunalnih odpadkov in odlaganja ostankov predelave ter odstranjevanja komunalnih odpadkov. Kljub temu, da so nove predračunske cene ravnanja z odpadki nekoliko višje od veljavnih potrjenih cen, se bo strošek na gospodinjstvo spremenil zgolj minimalno: od -1,0 do +2,7 odstotka. Na minimalno povišanje oziroma v nekaterih primerih celo znižanje stroška ravnanja z odpadki vpliva znatno boljša snovna izraba odpadkov: po obdelavi preostanka odpadkov v objektih in napravah RCERO Ljubljana bo na odlagališče Barje odloženih le 4,9 odstotka preostanka odpadkov.

Za lažjo predstavo navajamo primerjavo povprečnega mesečnega stroška ravnanja z odpadki na gospodinjstvo (z vključenim DDV) za uporabnike v individualnih hišah in uporabnike v večstanovanjskih stavbah/blokih:

|  |  |  |
| --- | --- | --- |
|  | **Večstanovanjska stavba, 202 gospodinjstvi** | **Hiša, 1 gospodinjstvo** |
|  | **Velikost in št. zabojnikov** | **Povprečno št. praznjenj/****mesec**  | **Velikost in št. zabojnikov** | **Povprečno št. praznjenj/****mesec**  |
| **Zabojniki za MKO (preostanek odpadkov)** | **770 l/10** | **4,35** | **120 l/1** | **1,45** |
| **Zabojniki za BIO** | **240 l/4** | **4,35** | **120 l/1** | **3,81** |
|  | **Strošek v EUR/mesec** | **Strošek v EUR/mesec** |
| **Potrjena cena od 1. 6. 2015 dalje** | **Potrjena cena od 1. 1. 2016 dalje** | **Potrjena cena od 1. 6. 2015 dalje** | **Potrjena cena od 1. 1. 2016 dalje** |
| **Strošek/blok oz. hišo** | **1.415,85**  | **1.450,56**  | **11,07**  | **10,96**  |
| **Strošek/gospodinjstvo** | **7,01**  | **7,18**  | **11,07**  | **10,96**  |

Vsi sklepi na sejah so bili sprejeti soglasno.